OSNUTEK PRAVILNIKA



Na podlagi petega odstavka 46. člena in četrtega odstavka 52. člena Zakona o plačilnih in javnofinančnih storitvah (Uradni list RS, št. 85/25) minister za finance izdaja


PRAVILNIK
O NAČINU IZMENJAVE ELEKTRONSKIH RAČUNOV IN DRUGIH ELEKTRONSKIH DOKUMENTOV PREK ENOTNE VSTOPNE IN IZSTOPNE TOČKE PRI UPRAVI REPUBLIKE SLOVENIJE ZA JAVNA PLAČILA


I. UVODNI ODLOČBI

 člen
(vsebina pravilnika)

Ta pravilnik podrobneje določa:
1. način izmenjave elektronskih računov (v nadaljnjem besedilu: e-računi) in drugih elektronskih dokumentov (v nadaljnjem besedilu: e-dokumenti), ki jih izdajajo ali prejemajo neposredni in posredni uporabniki državnega proračuna in proračunov samoupravnih lokalnih skupnosti (v nadaljnjem besedilu: proračunski uporabniki) prek enotne vstopne in izstopne točke (v nadaljnjem besedilu: enotna točka) pri Upravi Republike Slovenije za javna plačila (v nadaljnjem besedilu: UJP);
2. način in pogoje izmenjave e-računov prek enotne točke pri UJP z uporabo spletnega portala UJP;
3. način in pogoje zaračunavanja stroškov ter nadomestil za izmenjavo e-računov in e-dokumentov prek enotne točke pri UJP.

 člen
(pomen izrazov)

(1) Izrazi, uporabljeni v tem pravilniku, pomenijo:
1. odjava: elektronska ali druga oblika odjave prejemanja e-računov ali e-dokumentov, ki jo določi izdajatelj e-računa oziroma e-dokumenta,
2. prijava: elektronska ali druga oblika izjave o prejemanju e-računov ali e-dokumentov, ki jo določi izdajatelj e-računa oziroma e-dokumenta,
3. register izdajateljev e-računov in e-dokumentov: seznam proračunskih uporabnikov izdajateljev e-računov in e-dokumentov, ki ga vodi UJP,
4. ponudnik storitev izmenjave e-računov in e-dokumentov: subjekt, ki omogoča poslovnim subjektom prejem oziroma pošiljanje e-računov in e-dokumentov.

(2) Drugi izrazi, uporabljeni v tem pravilniku, imajo enak pomen, kakor je določeno v zakonu, ki ureja plačilne in javnofinančne storitve.





II. IZMENJAVA E-RAČUNOV IN E-DOKUMENTOV PREK ENOTNE TOČKE PRI UJP

3. člen
(izmenjava e-računov in e-dokumentov prek enotne točke pri UJP)

(1) Proračunski uporabniki e-račune in e-dokumente prejemajo in izdajajo prek spletne aplikacije UJPnet (v nadaljnjem besedilu: UJPnet). Pogoji poslovanja prek UJPnet, ki jih določi generalni direktor UJP, so objavljeni na spletni strani UJP. 

(2) UJP sprejme e-račune in e-dokumente za proračunske uporabnike, če so posredovani s strani izdajatelja prek ponudnika plačilnih storitev, pri katerem ima izdajatelj e-računa ali e-dokumenta odprt transakcijski račun, ki ima z UJP sklenjeno pogodbo o izmenjavi e-računov in e-dokumentov, ali prek ponudnika storitev izmenjave e-računov in e-dokumentov, ki ima z UJP sklenjeno pogodbo o izmenjavi e-računov in e-dokumentov.

(3) UJP sprejme e-račune za proračunske uporabnike, če so posredovani s strani izdajatelja prek:
1. spletnega portala UJP, ki omogoča izdajanje e-računov v manjšem obsegu; 
2. omrežja Pan-European Public Procurement On-Line (v nadaljnjem besedilu: PEPPOL).
(4) UJP posreduje prejemniku e-račune in e-dokumente, izdajateljev proračunskih uporabnikov prek:
1. ponudnika plačilnih storitev, pri katerem ima prejemnik e-računa ali e-dokumenta odprt transakcijski račun, ki ima z UJP sklenjeno pogodbo o izmenjavi e-računov in e-dokumentov;
2. ponudnika storitev izmenjave e-računov in e-dokumentov, ki ima z UJP sklenjeno pogodbo o izmenjavi e-računov in e-dokumentov;
3. elektronske pošte.

4. člen
(izdajanje e-računov prek portala UJPeRačun)
(1) Poslovni subjekti lahko izdajajo in pošiljajo e-račune proračunskim uporabnikom prek portala UJPeRačun v manjšem obsegu in v skladu s spošnimi pogoji poslovanja, ki jih določi generalni direktor UJP.

(2) Splošni pogoji poslovanja iz prejšnjega odstavka in tehnična navodila za uporabo portala UJPeRačun ter tehnični napotki so objavljeni na spletni strani UJP.

5. člen
(način izmenjave e-računov in e-dokumentov)

(1) E-računi se s proračunskimi uporabniki izmenjujejo z uporabo ovojnice e-računov. E-dokumenti se s proračunski uporabniki izmenjujejo z uporabo ovojnice e-dokumentov.

(2) Strukturi ovojnic iz prvega odstavka tega člena sta objavljeni na spletni strani UJP.



6. člen
(zavrnitev e-računa in e-dokumenta)
UJP zavrne e-račun oziroma e-dokument, ki je izdan proračunskemu uporabniku, če:
1. e-račun ni pripravljen v standardu e-SLOG ali v evropskem standardu;
2. e-dokument ni pripravljen v standardu e-SLOG;
3. e-račun oziroma e-dokument ni pripravljen v skladu s shemo standardov iz 1. oziroma 2. točke tega člena;
4. ovojnica ni pripravljena v strukturi iz drugega odstavka 5. člena tega pravilnika.

7. člen
(obveznosti pri izmenjavi e-računov in e-dokumentov)
(1) Proračunski uporabnik - izdajatelj e-računov in e-dokumentov:
1. se pri UJP vpiše v register izdajateljev e-računov in e-dokumentov na način in pod pogoji, določenimi v pogojih poslovanja iz prvega odstavka 3. člena tega pravilnika;
2. prejemnikom posreduje le vsebine, ki so z e-računom in e-dokumentom neposredno povezane;
3. sprejema elektronske ali druge prijave in odjave za prejemanje e-računov in e-dokumentov;
4. lahko vodi seznam prejemnikov, ki so pri proračunskemu uporabniku podali prijavo za prejemanje e-računov in e-dokumentov;
5. prevzema povratna sporočila vezana na izmenjavo e-računov ali e-dokumentov;
6. o prenehanju izdajanja e-računov in e-dokumentov pravočasno obvesti prejemnike, ki prejemajo e-račune in e-dokumente proračunskega uporabnika. 
(2) Proračunski uporabnik prejemnik e-računov in e-dokumentov se lahko z izdajateljem dogovori za podatek o referenčni številki ali šifri kupca ali šifri proračunskega uporabnike ali med njima dogovorjen podatek za pravilno usmerjanje e-računa in e-dokumenta do organizacijskih enot proračunskega uporabnika.

(3) Izdajatelj, ki proračunskemu uporabniki posreduje e-račune in e-dokumente:
1. kot priloge posreduje le vsebine, ki so z e-računom in e-dokumentom neposredno povezane; 
2. prevzema povratna sporočila vezana na izmenjavo e-računov ali e-dokumentov.

III. NADOMESTILA IN STROŠKI

8. člen
(obračun nadomestil in stroškov ponudnikov storitev)

(1) Nadomestila in stroški izmenjave e-računov in e-dokumentov se obračunavajo v skladu s pogodbami, sklenjenimi med UJP in ponudniki plačilnih storitev oziroma ponudniki storitev izmenjave e-računov in e-dokumentov.

(2) Ponudniki storitev iz prvega odstavka tega člena enkrat mesečno posredujejo UJP obračun nadomestil in stroškov za storitve izmenjave e-računov in e-dokumentov, opravljene v preteklem mesecu.

(3) Nadomestila in stroške iz prejšnjega odstavka tega člena plača UJP.



9. člen
(obračun nadomestil in stroškov UJP)

(1) UJP zaračunava nadomestila in stroške za e-račune in e-dokumente, prejete s strani ponudnikov storitev iz prvega odstavka 8. člena tega pravilnika, po načelu vzajemnosti:
1. če ponudnik storitev zaračunava nadomestila in stroške UJP za e-račune in e-dokumente, ki jih izdajajo proračunski uporabniki, se storitve UJP zaračunavajo po enaki tarifi za vsak e-račun in e-dokument, prejet s strani ponudnika storitev iz prvega odstavka 8. člena tega pravilnika;
2. če ponudnik  storitev ne zaračunava nadomestil in stroškov UJP za e-račune in e-dokumente, ki jih izdajajo proračunski uporabniki, se storitve UJP, pri izmenjavi e-računov in e-dokumentov za ponudnika  storitev, opravljajo brezplačno.
 
(2) UJP poslovnim subjektom, ki izdajajo in pošiljajo e-račune proračunskim uporabnikom prek portala UJPeRačun, ne zaračunava stroškov in nadomestil.

IV. PREHODNA IN KONČNA DOLOČBA

10. člen
(prenehanje uporabe pravilnika)
Z dnem uveljavitve tega pravilnika se prenehajo uporabljati določbe Pravilnika o načinu izmenjave elektronskih računov prek enotne vstopne in izstopne točke pri Upravi Republike Slovenije za javna plačila (Uradni list št. 32/19 in 85/25 - ZPJS).

11. člen
(začetek in prenehanje veljavnosti pravilnika)
Ta pravilnik začne veljati petnajsti dan po objavi v Uradnem listu Republike Slovenije in preneha veljati 1. januarja 2028.

